Diari Oficial de la Generalitat Valenciana


Sumari del DOGV 7026, del 17-05-2013 (2013/5059)

ORDE 12/2013, de 15 de maig, de la Conselleria d'Economia, Indústria, Turisme i Ocupació, per la qual es regulen les ajudes en matèria de promoció: suport internacional dels productes i marques de la Comunitat Valenciana per a l'exercici 2013.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7026

Data del DOGV
:   17-05-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/5059


Data del document
:   15-05-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 12/2013, de 15 de maig, de la Conselleria d'Economia, Indústria, Turisme i Ocupació, per la qual es regulen les ajudes en matèria de promoció: suport internacional dels productes i marques de la Comunitat Valenciana per a l'exercici 2013. [2013/5059]  
La Comunitat Valenciana és una àrea econòmica en creixement que es caracteritza per un alt grau d'obertura a l'exterior, particularment per la seua participació en el comerç internacional.  
La Generalitat impulsa este procés d'obertura que constituïx un dels objectius de la política de promoció econòmica. Es pretén augmentar la presència activa de l'economia regional en l'exterior, i incentivar les accions promocionals que les empreses i organitzacions professionals relacionades amb la internacionalització, realitzen des de la Comunitat amb l'objecte d'incrementar la quota de mercat en els mercats internacionals.  
En este sentit, la Conselleria d'Economia, Indústria, Turisme i Ocupació establix una línia específica d'ajudes a la promoció de les empreses de la Comunitat Valenciana, així com els seus productes i servicis en els mercats internacionals. La dita promoció pot realitzar-se per empreses individualment o agrupadament, o pot canalitzar-se a través d'accions d'associacions i institucions vinculades amb el comerç exterior, a fi que aconseguisquen la major repercussió possible i la màxima rendibilitat dels recursos emprats.  
La Direcció General d'Internacionalització, a través de la present orde, pretén ajudar les empreses de la Comunitat Valenciana a incrementar la seua competitivitat com a empreses internacionalitzades i a realitzar amb èxit el procés d'internacionalització.  
Els objectius específics de la present orde d'ajudes és fomentar la promoció exterior de les nostres empreses, recolzar-les en una presència més permanent en l'exterior, així com també impulsar la cooperació entre empreses per a aconseguir sinergies en les seues actuacions en els mercats internacionals i recolzar de forma especial aquelles empreses que s'inicien a la internacionalització.  
Per això, i en virtut de les facultats que em conferix l'article 28 de la Llei 5/1983, de 30 de desembre, del Consell, en la seua modificació operada per la Llei 12/2007, de 20 de març, de la Generalitat, i l'article 47 del Text Refós de la Llei d'Hisenda Pública de la Generalitat,  
  
ORDENE  
  
TÍTOL I  
Disposicions generals  
  
Article 1. Objecte i àmbit   
L'objecte d'esta orde és establir el règim de la concessió d'ajudes amb l'objecte d'afavorir la internacionalització de les empreses i la promoció dels productes de la Comunitat Valenciana, durant l'exercici 2013, així com contribuir a la realització d'accions promocionals que permeten incrementar i consolidar la seua presència en els principals mercats internacionals d'acord amb les consignacions pressupostàries que per a l'exercici 2013 establix la Llei 11/2012, de 27 de desembre, de Pressupostos de la Generalitat per a l'exercici 2013.  
  
  
Article 2. Finançament de les ajudes  
1. Les ajudes establides en la present orde es financen a càrrec de la secció 11, programa pressupostari 762.10 Comerç Exterior, capítol IV, línia T8013, per un import global màxim de 6.660.000,00 €.  
  
2. Les minoracions sobre les subvencions concedides inicialment podran destinar-se a pagament de recursos.  
3. El règim d'ajudes serà aplicable tal com es determina en els articles següents.   
  
Article 3. Entitat col·laboradora   
1. De conformitat amb el que establix l'article 47.4.a del Text Refós de la Llei d'Hisenda Pública de la Generalitat i l'article 12 de la Llei 38/2003, de 17 de novembre, General de Subvencions, l'entrega i distribució dels fons públics als beneficiaris correspondrà a l'Institut Valencià de l'Exportació, IVEX, SA (d'ara en avant IVEX), en els termes i en les condicions que es preveuen en la present orde. L'IVEX presentarà declaració responsable, firmada per òrgan competent, acreditativa de no estar incurs en les prohibicions per a obtindre la condició d'entitat col·laboradora, assenyalades en l'article 13 de la Llei 28/2003, del 17 de novembre, General de Subvencions.  
2. L'IVEX, com a entitat col·laboradora, en virtut de l'addenda de 12 de juliol de 2012 al conveni de col·laboració subscrit el 31 de juliol de 2008 entre la Generalitat, a través de la Conselleria d'Indústria, Comerç i Innovació i l'Institut Valencià de l'Exportació, IVEX, SA, per a la gestió d'ajudes de la Direcció General d'Internacionalització, haurà de complir les obligacions que s'establixen en l'article 47.4.a del Text Refós de la Llei d'Hisenda Pública de la Generalitat i l'article 15 de la Llei 38/2003, de 17 de novembre, General de Subvencions.   
  
  
Article 4. Beneficiaris de les ajudes   
1. De conformitat amb el que establix l'article 2 de l'Orde 5/2013, de 2 d'abril, de la Conselleria d'Economia, Indústria, Turisme i Ocupació, per la qual s'establixen les bases reguladores per a la concessió d'ajudes en matèria d'internacionalització, podran ser beneficiaris de les ajudes els consorcis, els grups de promoció i les xicotetes i mitjanes empreses, pimes, amb personalitat jurídica pròpia i domicili social en la Comunitat Valenciana que s'especifiquen en cada apartat d'esta orde.  
  
2. Als efectes de les ajudes regulades en esta orde s'entendrà per pimes aquelles empreses que reunisquen els requisits següents:   
a) Que ocupen menys de 250 persones.   
b) Que el seu volum de negocis anual no excedisca de 50 milions d'euros o que el seu balanç general anual no excedisca de 43 milions d'euros.   
En la categoria de les pimes, es definix una xicoteta empresa com una empresa:  
a) Que ocupe menys de 50 persones.  
b) Que el seu volum de negocis anual no excedisca de 10 milions d'euros o que el seu balanç general anual no excedisca de 10 milions d'euros.  
3. El còmput dels efectius i límits assenyalats s'efectuarà tal com disposa l'annex I del Reglament (CE) número 800/2008 de la Comissió, de 6 d'agost de 2008, Reglament general d'exempció per categories (DOUE L 214/3, de 9 d'agost de 2008), sobre «Definició de pime».  
  
4. Queden excloses les comunitats de béns i les societats civils sense personalitat jurídica, així com les associacions, fundacions, administracions públiques i en general, les entitats sense ànim de lucre.  
  
  
Article 5. Accions susceptibles de suport i gastos subvencionables  
1. Les ajudes establides podran anar destinades a les actuacions que tinguen per objecte la internacionalització de les empreses o la promoció i comercialització dels productes de la Comunitat Valenciana, afavorint l'increment de les exportacions de les empreses, ja siga ampliant la base exportadora d'aquelles que s'inicien en la internacionalització, com ampliant el destí de mercats d'empreses que ja l'hagen iniciat.  
  
2. Només serà subvencionable l'IVA satisfet per l'adquisició de béns i servicis quan la beneficiària presente certificació actualitzada, expedida per l'Agència Estatal d'Administració Tributària, d'exempció o no subjecció a l'IVA o acredite documentalment que l'import de l'impost forma part del cost de l'actuació subvencionable i no és susceptible de recuperació o compensació.   
3. No s'admetrà la subcontractació, el subarrendament, ni qualsevol negoci jurídic que supose la gestió o execució de tot o part de l'activitat objecte de la subvenció per un proveïdor extern de servicis siga quina siga la seua forma jurídica.  
Queden exclosos del que establix l'apartat anterior, els negocis jurídics que es duguen a terme entre les entitats agrupadores a què es referix el capítol II, en les seccions primera, segona i octava d'esta orde amb independència de la forma jurídica que adopten i els membres d'estes.  
Queda exclosa de la mencionada prohibició la gestió o execució de tot o part de l'activitat objecte de la subvenció a què es referix la present orde en el capítol II, secció sèptima, per empreses que tinguen la condició de filials de l'empresa beneficiària, sempre que la seua participació en esta mateixa de com a mínim un 50 per cent i que s'obtinga prèviament l'autorització de la Direcció General d'Internacionalització, a sol·licitud de l'empresa beneficiària, la qual haurà d'acreditar a través de declaració responsable que la contractació es realitza d'acord amb les condicions normals de mercat, d'acord amb el que disposa l'article 29.7.d de la Llei 38/2003, de 17 de novembre, General de Subvencions.  
4. Podran concedir-se subvencions per a finançar els gastos relatius a un nombre màxim d'una sol·licitud.  
5. Les ajudes previstes en esta orde podran arribar fins al 50 per cent del cost (IVA exclòs) de les accions previstes per a l'any 2013, corresponent als gastos que s'especifiquen com subvencionables en esta orde, sempre que el pressupost mínim i màxim elegible de la sol·licitud de cada empresa siga de 5.000,00 € i 200.000,00 € respectivament i la seua deguda justificació siga de 5.000,00 €, excepte en el cas del títol II, capítol II, secció octava, i títol III, on el mínim de sol·licitud i la seua deguda justificació hauran de ser de 2.000,00 €.   
  
Article 6. Presentació de sol·licituds i termini. Documentació  
1. De conformitat amb el que establix l'article 5.1 de l'Orde 5/2013, de 2 d'abril, de la Conselleria d'Economia, Indústria, Turisme i Ocupació, per la qual s'establixen les bases reguladores per a la concessió d'ajudes en matèria d'internacionalització, les sol·licituds i la documentació annexa per a l'obtenció de les ajudes regulades per la present orde, hauran de dirigir-se a la Direcció General d'Internacionalització i presentar-se per mitjà de l'imprés normalitzat en el Registre General de la Conselleria d'Economia, Indústria, Turisme i Ocupació (carrer Colom, núm. 32, 46749 València), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'opte per presentar la sol·licitud en una oficina de correus, haurà de fer-se en sobre obert perquè siga datada i segellada per l'oficina de correus abans de ser certificada.   
  
2. L'imprés normalitzat de sol·licitud i la resta de documentació que es detalla a continuació s'omplirà utilitzant l'aplicació dissenyada per a estes ajudes que apareix en la pàgina web de la Conselleria d'Economia, Indústria, Turisme i Ocupació, directori Internacionalització, pàgina web IVEX.  
3. Així mateix, es podrà realitzar la presentació telemàtica de les sol·licituds i per a això s'accedirà al catàleg de servicis públics interactius de la Generalitat a través de i se seleccionarà el servici corresponent. Per a això, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de representacions de caràcter voluntari davant de la Generalitat per a la realització de tràmits per via telemàtica. Si alguns dels documents a aportar junt amb la sol·licitud no poden ser presentats de forma telemàtica, se'n farà l'entrega per registre d'entrada, en el termini més breu possible o en el termini que, en compliment de la normativa vigent, puga fixar-se.  
  
4. Llevat que la sol·licitud es presente tal com establix l'apartat anterior, els sol·licitants remetran a la Direcció General d'Internacionalització (d'ara en avant DGI) la seua sol·licitud i els altres documents electrònics de forma provisional via Internet, utilitzant l'aplicació informàtica mencionada en l'apartat 2.  
5. Este enviament s'haurà de convalidar obligatòriament per mitjà de la presentació de l'imprés de sol·licitud i documentació annexa en el lloc establit en l'apartat 1, dins dels terminis indicats en els articles corresponents de la present orde.  
La presentació de la sol·licitud porta implícita l'acceptació de les bases d'esta convocatòria.  
6. Les sol·licituds hauran de dur adjunta la següent documentació que s'indica a continuació:  
a) Autorització expressa a la Conselleria d'Economia, Indústria, Turisme i Ocupació perquè esta comprove les dades d'identitat del sol·licitant o, en cas de tractar-se d'una persona jurídica, del seu representant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si de la comprovació efectuada resulta alguna discordança amb les dades facilitades pel mateix interessat, l'òrgan instructor estarà facultat per a aclarir-la. Si el sol·licitant no presta el seu consentiment, haurà d'aportar fotocòpia del document nacional d'identitat.  
a.1) En el cas de societats la inscripció de les quals en el Registre Mercantil siga obligatòria:  
- Fotocòpia compulsada del CIF de l'entitat.  
La DGI obtindrà la informació relativa a la personalitat jurídica del sol·licitant i els poders del representant del Registre Mercantil, si bé podrà requerir directament al sol·licitant la presentació d'algun document concret si la mencionada informació no fóra prou.  
a.2) En el cas de societats la inscripció de les quals en el Registre Mercantil no siga obligatòria:  
- Fotocòpia compulsada del CIF de l'entitat.  
- Fotocòpia de l'escriptura de constitució de l'entitat, o de la que continga l'articulat complet dels seus estatuts vigents.  
- Fotocòpia del poder de representació.  
En el cas que les fotocòpies compulsades a aportar ja es troben en poder de la DGI, podrà aportar-se declaració de vigència, segons model que pot descarregar-se de la pàgina web, sempre que no hagen transcorregut més de cinc anys des de la finalització del procediment a què corresponguen i no hagen patit cap variació.  
b) Memòria descriptiva de l'actuació per a la qual se sol·licita l'ajuda amb pressupostos detallats per partides (model disponible en la pàgina web).  
c) Dades de domiciliació bancària segons model facilitat a este efecte, excepte si s'han presentat amb anterioritat davant de Generalitat Valenciana i no han experimentat variació, i en este cas s'indicarà el número de compte anteriorment utilitzat i donat d'alta a estos efectes (model disponible en la pàgina web).  
d) Acreditació que el sol·licitant de la subvenció es troba al corrent en el compliment de les obligacions tributàries i enfront de la Seguretat Social. La presentació de la sol·licitud comportarà, excepte denegació expressa del sol·licitant, l'autorització a l'òrgan gestor per a demanar els certificats a emetre per l'Agència Estatal d'Administració Tributària, per la Tresoreria General de la Seguretat Social i per la Conselleria d'Hisenda i Administració Pública que acrediten el compliment pel sol·licitant de les seues obligacions tributàries i amb la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda, i en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei General de Subvencions. En cas de denegació expressa del sol·licitant, este acreditarà el compliment de les obligacions tributàries i amb la Seguretat Social per mitjà de l'aportació de les certificacions corresponents. En qualsevol cas la DGI podrà requerir-los directament si la informació obtinguda presenta alguna incidència.   
  
En este sentit, les certificacions expedides per les administracions tributàries i per la Seguretat Social tindran una validesa de sis mesos des de la data de la seua expedició, d'acord amb el que establix l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.  
S'exoneraran d'esta obligació aquells beneficiaris d'ajudes que la seua sol·licitud en conjunt no supere la quantia de 1.803,04 euros per concepte i any, d'acord amb el que establix l'apartat 5 de l'article 3 de l'Orde de 30 de maig de 1996, de la Conselleria d'Economia i Hisenda, sobre la forma d'acreditar pels beneficiaris l'exigència prevista en l'article 47 bis del Text Refós de la Llei d'Hisenda Pública de la Generalitat Valenciana.  
e) Declaració responsable sobre ajudes d'Estat obtingudes per als mateixos costos subvencionables, i ajudes de minimis concedides per qualsevol projecte al sol·licitant en l'exercici fiscal corrent i en els dos anteriors, amb indicació de l'import, l'organisme, la data de concessió, el règim d'ajudes en què s'empara i l'objectiu de l'ajuda i els costos subvencionats; o, si és el cas, declaració de no haver-ne rebut cap. Així mateix, es declararà la intensitat màxima autoritzada per la Unió Europea per a cada ajuda d'Estat concedida per als mateixos costos subvencionables, i s'indicarà el percentatge que representa cada ajuda percebuda respecte als costos subvencionables (model disponible en la pàgina web).  
f) Declaració responsable que acredite que el sol·licitant no està incurs en les prohibicions per a obtindre la condició de persona beneficiària establides en l'article 13 de la LGS, no és deutor de la Generalitat per reintegrament de subvencions, complix els requisits exigits en la normativa reguladora, disposa de la documentació que així ho acredita i es compromet a mantindre el seu compliment fins la finalització del procediment (model disponible en la pàgina web).  
g) Declaració responsable sobre el compliment de la normativa sobre integració laboral de persones amb discapacitat, o si és el cas, d'estar-ne exempt (model disponible en la pàgina web).  
h) Declaració responsable acreditativa que l'empresa no està en crisi, en el sentit de les directrius comunitàries sobre ajudes estatals de salvament i reestructuració d'empreses en crisi (DOUE C 244, d'1 d'octubre de 2004). (Model disponible en la pàgina web).  
i) Declaració responsable sobre el compliment dels requisits establits en l'article 4 relatius a la condició de pime (model disponible en la pàgina web).  
j) Si és el cas, documentació acreditativa de les circumstàncies rellevants per a la valoració de l'expedient.  
k) Declaració responsable de l'empresa que acredite que el sol·licitant complix els requisits de l'article 25 de la present orde, en el cas d'empreses que s'inicien en la internacionalització (model disponible en la pàgina web).  
7. De conformitat amb el que establix l'article 5.8 de l'Orde 5/2013, de 2 d'abril, de la Conselleria d'Economia, Indústria, Turisme i Ocupació, per la qual s'establixen les bases reguladores per a la concessió d'ajudes en matèria d'internacionalització, quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb esta orde resulte exigible, o es considere necessària per a resoldre, la DGI requerirà l'interessat perquè, en el termini de 10 dies hàbils, esmene la falta o aporte els documents preceptius, amb indicació que, si no ho fa així, es considerarà que desistix de la seua petició, amb resolució prèvia que haurà de ser dictada en els termes que preveu l'article 42 de la llei esmentada.  
Els requeriments a què es fa referència en este article, així com qualsevol altre que poguera realitzar-se, s'efectuaran per correu electrònic, sempre que l'interessat haja assenyalat este mitjà com preferent i no haja optat amb posterioritat per un mitjà diferent, a l'adreça electrònica indicada pel sol·licitant en la sol·licitud normalitzada.  
  
En cas de no haver assenyalat expressament este mitjà com preferent i declarar el fax com a tal, els requeriments s'efectuaran al número de fax indicat en la sol·licitud normalitzada, sempre que quede constància de la recepció.  
Els requeriments que es realitzen per mitjans electrònics s'entendran practicats o rebutjats en els termes que s'assenyalen en la Llei 11/2007, de 22 de juny, d'Accés Electrònic dels Ciutadans als Servicis Públics, i en la resta de la legislació vigent.  
Basant-se en això, si transcorren 10 dies naturals sense que s'accedisca al contingut del requeriment, s'entendrà que la notificació ha sigut rebutjada i considerarà realitzat el tràmit de la notificació, tal com establix l'article 28.3 de la Llei 11/2007 abans mencionada i l'article 59.4 de la Llei 30/1992, de Règim Jurídic de les Administracions Públiques i Procediment Administratiu Comú.  
La dita informació també estarà disponible en la bústia personal de notificacions de l'expedient.  
8. Els sol·licitants podran haver iniciat l'execució dels seus projectes sense esperar que la concessió de l'ajuda es produïsca i sense que això prejutge la decisió que finalment s'adopte.  
9. El termini de presentació de sol·licituds comprendrà des de l'endemà de la publicació de la present orde en el Diari Oficial de la Comunitat Valenciana fins al 7 de juny de 2013.  
  
  
  
Article 7. Criteris d'avaluació de les sol·licituds   
1. Per a la concessió de les ajudes, es valoraran aquells criteris d'avaluació especificats per a cada tipus d'ajuda regulada en els diferents capítols i seccions de la present orde.  
  
Article 8. Resolució de la concessió d'ajudes   
1. La DGI podrà demanar del sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada.   
2. De conformitat amb el que establix l'article 7.4 de l'Orde 5/2013, de 2 d'abril, de la Conselleria d'Economia, Indústria, Turisme i Ocupació, per la qual s'establixen les bases reguladores per a la concessió d'ajudes en matèria d'internacionalització, una vegada examinades les sol·licituds, aquelles que complisquen i acrediten els requisits d'esta orde seran avaluades per una Comissió Qualificadora, integrada per personal tècnic especialitzat en internacionalització de l'IVEX i personal tècnic de la Direcció General d'Internacionalització de la Conselleria d'Economia, Indústria, Turisme i Ocupació, que elaborarà les corresponents propostes de concessió de les ajudes i la determinació de les seues quanties.  
Correspon al conseller d'Economia, Indústria, Turisme i Ocupació dictar la resolució de concessió de l'ajuda, fixant expressament la quantia i incorporant, si és el cas, les condicions, obligacions i determinacions accessòries a què haja de subjectar-se el beneficiari.  
3. El procediment de concessió de les subvencions es tramitarà en règim de concurrència competitiva, que es realitzarà per mitjà de comparació de les sol·licituds presentades, amb l'objectiu d'establir una prelació entre estes, que pot donar lloc a la gradació del percentatge de subvenció a aplicar, d'acord amb els criteris de valoració. En el cas que el crèdit consignat en la convocatòria siga suficient, tenint en compte el nombre de sol·licituds una vegada finalitzat el termini de presentació, no caldrà fixar orde de prelació entre les sol·licituds que reunisquen els requisits establits en les convocatòries.  
  
En cas d'empat, tindran preferència en l'adjudicació aquelles entitats que, si és el cas, acrediten comptar, amb anterioritat a la publicació de cada convocatòria, amb un major percentatge de treballadors discapacitats en relació amb la seua plantilla, o bé es comprometen a contractar un percentatge major de treballadors discapacitats durant l'àmbit temporal de l'ajuda o subvenció. Si persistix l'empat, es decidirà a favor de l'entitat que haja obtingut major puntuació en el primer dels criteris de valoració previstos; si continua l'empat, es resoldrà per la major puntuació obtinguda en els criteris successius i en cas de persistir l'empat es procedirà a prorratejar el saldo disponible entre els sol·licitants empatats.  
4. El termini màxim per a resoldre i notificar la resolució procedent serà de sis mesos comptadors des de l'endemà de l'acabament del termini de presentació de sol·licituds.  
5. Transcorregut el termini sense que haja notificat resolució expressa, s'entendrà desestimada per silenci administratiu la sol·licitud de concessió de l'ajuda, sense perjuí de l'obligació de resoldre de l'article 43.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.   
6. La resolució es notificarà als interessats en els termes que preveu l'article 58 i 59 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.   
La notificació de concessió i denegació es publicarà en la pagina web de la Conselleria d'Economia, Indústria, Turisme i Ocupació, directori Internacionalització, en l'enllaç corresponent a l'orde d'ajudes, tal com establix l'article 59.6.b de la Llei 30/1992 abans mencionada, així com en el Diari Oficial de la Comunitat Valenciana (DOCV) en compliment del que establix la Llei 38/2003, de 17 de novembre, General de Subvencions, sobre publicitat de subvencions concedides, amb expressió de la convocatòria, del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
7. De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei 29 /1998, de 13 de juny, Reguladora de la Jurisdicció Contenciosa Administrativa, les resolucions a què es referixen els paràgrafs anteriors esgoten la via administrativa i s'hi podrà interposar recurs de reposició davant de l'òrgan que va dictar l'acte, en el termini d'un mes, o recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptat en ambdós casos des de l'endemà de la notificació de la resolució corresponent o des de l'endemà en què es produïren els efectes del silenci administratiu.   
  
  
Article 9. Resolució d'incidències   
1. La Direcció General d'Internacionalització, per delegació del conseller d'Economia, Indústria, Turisme i Ocupació, resoldrà les incidències que es produïsquen després de la dita concessió. Les modificacions que tinguen lloc com a conseqüència de la resolució d'incidències no podran suposar un canvi en la baremació efectuada per a l'adjudicació.  
  
2. Es delega també expressament en el titular del dit òrgan la correcció, si és el cas, dels errors que puguen produir-se en la concessió de les ajudes.  
  
Article 10. Control de les accions   
La Direcció General d'Internacionalització realitzarà el control i seguiment de les accions a través de les comprovacions que considere necessàries.  
  
Article 11. Liquidació de les ajudes   
La liquidació de les ajudes s'efectuarà d'acord amb la sol·licitud presentada i en els termes fixats per a la concessió de l'ajuda.   
2. Als efectes del que establix el punt anterior, els beneficiaris, en el termini establit per a cada tipus d'ajuda en els articles corresponents de la present orde, llevat que per circumstàncies concurrents es determine un termini distint en la resolució de concessió de l'ajuda, hauran de presentar:  
a) Memòria de les activitats realitzades, justificativa del compliment de les condicions imposades en la concessió de la subvenció, amb indicació dels resultats obtinguts (text de redacció lliure).  
b) Relació de justificants amb detall de les actuacions realitzades recolzades per esta subvenció i amb indicació de cada un dels gastos incorreguts, amb identificació del creditor i del document, el seu import i data d'emissió, manifestant expressament que s'ha complit l'objecte de la subvenció (model disponible en la pàgina web).  
c) Acreditació de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb este fi, el beneficiari presentarà una declaració responsable detallada (model disponible en la pàgina web).  
d) Originals o còpies compulsades dels justificants dels gastos realitzats: factures i la resta de documents de valor probatori equivalent, amb validesa en el tràfic jurídic mercantil o amb eficàcia administrativa, justificatius del gasto efectuat, expedits d'acord amb la normativa vigent.   
També es presentarà documentació acreditativa del seu pagament: rebuts, transferències o càrrecs bancaris o, si és el cas, còpia dels efectes mercantils entregats al proveïdor o creditor garantits per una entitat financera o companyia d'assegurances.  
Si és el cas, la justificació de gastos de personal propi de l'entitat beneficiària, a més d'allò que s'ha establit amb caràcter general per a este tipus de gastos s'aportarà còpia dels contractes dels treballadors. Esta documentació s'acompanyarà, si és el cas, d'un certificat expedit pel responsable de la comptabilitat de l'entitat en què s'acredite el percentatge de les retribucions imputables a l'actuació objecte de subvenció i els criteris de repartiment emprats.  
En el cas que la documentació acreditativa dels gastos realitzats estiga redactada en idiomes diferents del castellà, valencià, anglés o francés, el beneficiari haurà d'aportar traducció de la dita documentació al castellà o valencià. L'empresa haurà de certificar la veracitat de la traducció aportada.  
e) En el cas que el beneficiari haja denegat expressament el seu consentiment perquè la conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social.  
f) Acreditació, si és el cas, del compliment de les obligacions i condicions que s'hagueren establit en la resolució.  
g) Una mostra de qualsevol material gràfic que s'edite o article de promoció que es distribuïsca en la realització de les activitats subvencionades, presentat a través d'algun format que acredite la seua realització.  
h) Quan l'import del gasto subvencionable supere la quantia de 18.000 euros en el supòsit de prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors o que per les especials característiques dels gastos subvencionables no hi haja en el mercat, suficient nombre d'entitats que el subministren o presten, i justificació de la triada quan no recaiga en la proposta econòmica més avantatjosa.   
3. La DGI podrà requerir la informació addicional que en cada cas estime necessària per a acreditar el compliment de les condicions imposades en la concessió de la subvenció.  
Quan s'aprecie l'existència de defectes esmenables en la documentació justificativa presentada pel beneficiari, es posarà en el seu coneixement perquè en el termini de 10 dies hàbils procedisca a la seua correcció.   
4. L'IVEX analitzarà la documentació justificativa de la realització de les accions previstes en la present orde i elaborarà el corresponent informe tècnic que s'elevarà a la Direcció General d'Internacionalització amb caràcter previ a l'expedició dels certificats de comprovació i aprovació dels justificants i de la proposta de pagament, la minoració o la revocació de la subvenció concedida, si és el cas.  
  
  
Article 12. Obligacions del beneficiari   
De conformitat amb el que establix l'article 12 de l'Orde 5/2013, de 2 d'abril, de la Conselleria d'Economia, Indústria, Turisme i Ocupació, per la qual s'establixen les bases reguladores per a la concessió d'ajudes en matèria d'internacionalització, són obligacions del beneficiari:  
  
- Complir l'objectiu, executar el projecte o realitzar l'activitat que fonamenta la concessió de les subvencions.  
- Acreditar la realització de l'activitat, així com el compliment dels requisits i condicions que determinen la concessió de l'ajuda.  
  
- Fer constar de manera explícita, en la difusió de les accions subvencionades, en la forma que es determine en la resolució de concessió, el suport de la Conselleria d'Economia, Indústria, Turisme i Ocupació i, si és el cas, del corresponent organisme europeu.   
- Comunicar, en qualsevol moment de la vigència de l'expedient, i en tot cas junt amb la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
  
- El sotmetiment a actuacions de control financer que corresponen a la Intervenció General de la Generalitat i, si és el cas, dels òrgans competents dels distints fons europeus, en relació amb les ajudes concedides.  
- Disposar de llibres comptables, registres diligenciats i la resta de documents degudament autenticats en els termes exigits per la legislació aplicable a la pime beneficiària de l'ajuda, amb la finalitat de garantir l'adequat exercici de les facultats de comprovació o control.  
  
- Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de verificació i control.  
  
Article 13. Minoració i resolució de l'ajuda concedida   
1. De conformitat amb el que establix l'article 13 de l'Orde 5/2013, de 2 d'abril, de la Conselleria d'Economia, Indústria, Turisme i Ocupació, per la qual s'establixen les bases reguladores per a la concessió d'ajudes en matèria d'internacionalització, l'alteració d'alguna de les característiques no substancials de l'actuació aprovada, l'incompliment d'alguna de les condicions establides en la resolució, l'execució inadequada o no execució de part de l'actuació subvencionada, la insuficient justificació d'algun dels gastos efectivament realitzats o la concessió d'altres ajudes públiques o privades després de la presentació de la sol·licitud, si en el seu conjunt excedixen dels límits establits, podrà donar lloc a la minoració de la subvenció concedida.   
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari, l'incompliment en l'adopció de les mesures de difusió del finançament públic rebut, la variació de la finalitat de l'actuació o la falta de justificació de la seua realització en els terminis establits a este efecte, donarà lloc a la incoació per l'òrgan competent, del corresponent expedient que podrà finalitzar, si és el cas, amb la resolució de la subvenció i l'arxiu de l'expedient i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret d'audiència de l'interessat, regulat en l'article 84 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, pel qual es concedirà als interessats un termini no inferior a 10 dies ni superior a 15 perquè presenten al·legacions o documents i justificants que estimen oportuns.  
  
  
TÍTOL II  
Suport a la realització d'accions de promoció per   
a empreses amb presència en mercats internacionals  
  
CAPÍTOL I  
Disposicions generals  
  
Article 14. Beneficiaris  
Podran acollir-se a les ajudes previstes en el present títol els consorcis, els grups de promoció i les pimes amb personalitat jurídica pròpia i domicili social a la Comunitat Valenciana que disposen d'un pla d'internacionalització que arreplegue accions de promoció especifiques i que compten amb una estratègia clarament definida amb la qual abordar o consolidar la presència de l'empresa, els seus productes i les seues marques en els distints mercats exteriors que l'empresa haja definit com prioritaris.  
  
Article 15. Criteris d'avaluació de sol·licituds  
Per a la valoració de les ajudes s'aplicaran els següents criteris en la proporció que s'especifica per a cada un d'estos:   
a) Solidesa del projecte de promoció exterior: fins a 15 punts.  
b) Diversitat de les accions de promoció exterior, tant en número com en mercats: fins a 15 punts.  
c) Característiques de l'empresa i mitjans disponibles per a dur a terme el projecte d'internacionalització, valorant la viabilitat i esforç econòmic: fins a 30 punts.  
d) Cooperació empresarial en projectes d'internacionalització de forma agrupada: fins a 20 punts.  
e) Repercussió de l'acció de promoció en la internacionalització de l'empresa: fins a 20 punts.  
El dit barem s'aplicarà de forma individual per a cada una de les seccions en què es dividix el capítol II d'este títol.  
  
Article 16. Justificació de les ajudes   
1. Les empreses amb personalitat jurídica pròpia i domicili social en la Comunitat Valenciana que participen en les accions previstes en el present títol, hauran d'aportar la documentació indicada en l'article 11.   
  
2. Llevat que per circumstàncies concurrents es determine un termini distint en la resolució de concessió de l'ajuda, el termini per a la presentació de la documentació justificativa finalitzarà el 4 d'octubre de 2013.  
  
  
CAPÍTOL II  
Accions de suport a la promoció en mercats exteriors  
  
Secció primera  
Participació agrupada en fires internacionals en territori nacional  
  
Article 17. Accions susceptibles de suport i gastos subvencionables  
1. Podran acollir-se a les ajudes previstes en la present secció les empreses amb personalitat jurídica pròpia i domicili social a la Comunitat Valenciana que agrupadament, participen en determinats certàmens firals en territori nacional que es consideren internacionals per la Secretària d'Estat i de Comerç.  
2. Podran tindre la consideració de gastos subvencionables els relatius a la contractació de l'espai en els següents certàmens firals:  
  
-Viveralia, Fimi (1a i 2a edició), Cero a Cuatro, Cevisama, Egética-Expoenergética, Futurmoda (1.ª i 2.ª edició), Iberflora, Sif & Co, Modacalzado (1.ª i 2.ª edició), Funermostra, Induferias-Hinchalia i Orprotec.  
  
Secció segona  
Participació agrupada en fires internacionals   
  
Article 18. Accions susceptibles de suport i gastos subvencionables  
1. Podran acollir-se a les ajudes previstes en la present secció les empreses amb personalitat jurídica pròpia i domicili social a la Comunitat Valenciana que agrupadament, participen en determinats certàmens firals internacionals organitzats per associacions empresarials durant l'exercici 2012 i 2013, sempre que hi haja una participació de com a mínim cinc empreses.  
Únicament podran sol·licitar esta ajuda les accions realitzades en l'exercici 2012 que, havent presentat sol·licitud i no havent recaigut una resolució de concessió en el dit exercici, no hagen sigut no admeses.  
  
2. Podran tindre la consideració de gastos subvencionables els relatius a la contractació de l'espai en els dits certàmens   
  
Secció tercera  
Participació individual en fires internacionals en països   
que no formen part de la Unió Europea  
  
Article 19. Accions susceptibles de suport i gastos subvencionables  
1. Podran acollir-se a les ajudes previstes en la present secció les empreses amb personalitat jurídica pròpia i domicili social a la Comunitat Valenciana que, amb caràcter individual, participen en fires en l'exterior celebrades en països que no formen part de la Unió Europea, en què no hi haja pavelló oficial organitzat per l'ICEX.  
2. Podran tindre la consideració de gastos subvencionables els relatius a:   
a) Desplaçament i allotjament d'un representant de l'empresa.   
b) Contractació de l'espai.   
  
Secció quarta  
Cooperació empresarial en el marc del Programa Size Up de l'IVEX  
  
Article 20. Accions susceptibles de suport i gastos subvencionables  
1. Podran acollir-se a les ajudes previstes en la present secció les empreses amb personalitat jurídica pròpia i domicili social a la Comunitat Valenciana que, amb l'objectiu de millorar els resultats que s'obtindrien de forma individual, s'unisquen a través d'un acord de cooperació per al desenrotllament d'un pla d'acció conjunt en els mercats seleccionats, havent de presentar un programa Size Up consensuat amb l'IVEX.  
Els referits acords de cooperació hauran d'estar subscrits per un mínim de tres i un màxim de huit empreses.  
2. Podran tindre la consideració de gastos subvencionables els relatius a:   
- Gastos de promoció exterior.  
- Gastos de contractació de col·laborador d'exportació procedent de la Borsa de Col·laboradors de l'IVEX per un màxim de huit mesos.  
- Gastos de contractació de promotor d'exportació en destí per un màxim de 8 mesos.  
  
Secció quinta  
Màrqueting internacional  
  
Article 21. Accions susceptibles de suport i gastos subvencionables  
1. Les ajudes establides podran anar destinades a les actuacions que tinguen per objecte la consolidació i promoció de marques de les empreses de la Comunitat Valenciana en mercats internacionals.  
2. Podran tindre la consideració de gastos subvencionables els relatius als gastos següents:  
- Gastos de publicitat en mitjans estrangers.  
- Gastos de comunicació i relacions públiques, excloent-ne expressament les convencions o esdeveniments dirigits a la xarxa de vendes o distribuïdors locals.  
- Degustacions de producte en països de destí.  
- Gastos vinculats a l'organització de desfilades.  
- Gastos derivats de participació en catàlegs de clients.  
- Gastos de jornades tècniques i esdeveniments així com els derivats de congressos internacionals.  
  
Secció sexta  
Participació en licitacions internacionals  
  
Article 22. Accions susceptibles de suport i gastos subvencionables  
1. Podran acollir-se a les ajudes previstes en la present secció les empreses amb personalitat jurídica pròpia i domicili social a la Comunitat Valenciana l'estratègia d'internacionalització de les quals preveja la contractació pública internacional com a via d'actuació en el mercat exterior, i per a això estan en condicions de competir en les licitacions públiques internacionals.  
2. Podran tindre la consideració de gastos subvencionables els relatius a la compra de plecs i la traducció a l'idioma local de la documentació relacionada amb això, així com els gastos de legalització de documents que es pogueren derivar de la compra dels dits plecs.  
  
Secció sèptima  
Implantació en l'exterior  
  
Article 23. Accions susceptibles de suport i gastos subvencionables  
1. Les ajudes podran anar destinades a recolzar actuacions que tinguen per objecte establiment d'oficines de representació en mercats exteriors sempre que la participació de l'empresa sol·licitant siga superior al 50 per cent i siga el primer any de posada en marxa d'esta.  
  
2. Podran tindre la consideració de gastos subvencionables els relatius a:   
- Gastos corrents necessaris per a la constitució.  
- Lloguer d'oficina o local en el mercat de destí durant els sis primers mesos de posada en marxa del projecte.  
- Desplaçament i allotjament d'un representant de l'empresa sol·licitant, acceptant com a màxim dos viatges al mercat de destí.  
  
Secció octava  
Accions IVEX  
  
Article 24. Accions susceptibles de suport i gastos subvencionables  
Podran acollir-se a les ajudes previstes en la present secció les empreses amb personalitat jurídica pròpia i domicili social a la Comunitat Valenciana que participen en accions conjuntes de promoció exterior subvencionables organitzades per l'IVEX en col·laboració amb les cambres de comerç de la Comunitat Valenciana i les associacions sectorials durant l'exercici 2012 i 2013 sempre que hi haja una participació de com a mínim cinc empreses en les dites accions.  
Únicament podran sol·licitar esta ajuda les accions IVEX realitzades en l'exercici 2012 que, havent presentat sol·licitud i no havent recaigut una resolució de concessió en el dit exercici, no hagen sigut no admeses.  
Podran concedir-se subvencions per a finançar els gastos relatius a les accions següents:  
1) Participació agrupada determinades fires internacionals en l'exterior organitzades de forma conjunta per l'IVEX.  
Podran tindre la consideració de gastos subvencionables els relatius a:   
a) Contractació d'espai i decoració d'estand.   
b) Desplaçament i allotjament d'un representant de cada una de les empreses participants en la fira sempre que es tracte de països que no formen part de la Unió Europea.  
c) Gastos de confecció d'agendes de treball en destí.  
2) Participació agrupada en missions comercials directes i missions exposició l'objectiu de les quals siga l'obertura de nous mercats o la consolidació dels que hi ha.  
Podran tindre la consideració de gastos subvencionables els relatius a:   
a) Contractació de l'espai.   
b) Desplaçament i allotjament d'un representant de l'empresa sempre que es tracte de països que no formen part de la Unió Europea.  
  
c) Gastos de confecció d'agendes de treball en destí.  
  
TÍTOL III  
Suport a la realització d'accions de promoció per a empreses   
sense presència en mercats internacionals  
  
Article 25. Beneficiaris  
Podran acollir-se a les ajudes previstes en el present títol els consorcis, els grups de promoció i les pimes amb personalitat jurídica pròpia i domicili social a la Comunitat Valenciana que complisquen almenys una de les condicions següents:  
- Empreses que en l'exercici anterior hagen exportat menys del 20 per cent del seu volum de facturació.  
- Empreses que almenys el 60 per cent de la seua exportació estiga concentrada en un mercat o en dos clients internacionals.  
- Empreses que en el moment de la sol·licitud o en l'exercici 2012 hagen participat en els tallers d'iniciació a l'exportació promoguts per IVEX.  
  
Article 26. Accions susceptibles de suport i gastos subvencionables  
1. Les ajudes establides podran anar destinades a les actuacions que tinguen per objecte la posada en marxa de les accions corresponents al pla d'iniciació que l'empresa haja elaborat per a abordar el seu accés als mercats internacionals.  
2. Podran tindre la consideració de gastos subvencionables els relatius als gastos següents:  
- Gastos d'elaboració de pàgina web, el límit per este concepte és de 5.000 euros.  
- Gastos de contractació de col·laborador d'exportació procedent de la Borsa de Col·laboradors de l'IVEX per un màxim de huit mesos.  
- Gastos de desplaçament i allotjament en els països inclosos en el pla d'iniciació fins a un màxim de tres viatges.  
- Gastos de lloguer d'espai en fires internacionals, tant de països que formen part de la Unió Europea com en països que no en formen part.  
- Gastos d'edició i traducció de material promocional sent el límit per este concepte de 12.000 euros.  
  
Article 27. Criteris d'avaluació de sol·licituds  
Per a la valoració de les ajudes s'aplicaran els següents criteris en la proporció que s'especifica per a cada un d'ells:   
a) Solidesa del projecte de promoció exterior: fins a 15 punts.  
b) Diversitat de les accions de promoció exterior, tant en número com en mercats: fins a 15 punts.  
c) Característiques de l'empresa i mitjans disponibles per a dur a terme el projecte d'internacionalització, valorant la viabilitat i esforç econòmic: fins a 30 punts.  
d) Cooperació empresarial en projectes d'internacionalització de forma agrupada: fins a 20 punts.  
e) Repercussió de l'acció de promoció en la internacionalització de l'empresa: fins a 20 punts.  
  
Article 28. Justificació de les ajudes   
1. Les empreses amb personalitat jurídica pròpia i domicili social a la Comunitat Valenciana que participen en les accions previstes en el present títol, hauran d'aportar la documentació indicada en l'article 11.   
  
2. Llevat que per circumstàncies concurrents es determine un termini distint en la resolució de concessió de l'ajuda, el termini per a la presentació de la documentació justificativa finalitzarà el 4 d'octubre de 2013.  
  
DISPOSICIONS ADDICIONALS  
  
Primera  
1. En el cas que els documents exigits que han d'acompanyar la sol·licitud de concessió d'ajudes ja es troben en poder de l'administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és el cas, emesos i quan no hagen transcorregut més de cinc anys des de la finalització del procediment a què corresponguen.  
  
2. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, a falta d'això, l'acreditació per altres mitjans dels requisits a què es referix el document.   
  
Segona  
1. En virtut del que establix l'article 7.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'assenyala que les ajudes que es concedisquen d'acord amb el que preveu la present orde, ho seran en el marc del Reglament (CE) número 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE L 379/5, de 28 de desembre de 2006).  
2. Este règim d'ajudes no podrà aplicar-se a empreses que operen en els sectors determinats en el punt 1 de l'article 1 del mencionat reglament. Pot aplicar-se a les empreses que operen en la transformació i comercialització dels productes agrícoles que figuren en l'annex I del Tractat, quan l'import de l'ajuda no es determine en funció del preu o de la quantitat dels dits productes adquirits a productors primaris o comercialitzats per les empreses interessades, o si la concessió de l'ajuda no depén del fet que es repercutisca totalment o parcialment sobre els productors primaris (agricultors), tal com establix l'article 1.1.c del Reglament (CE) número 1998/2006.   
3. En tot cas, l'import de les mencionades ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior al límit de 200.000 euros, que es reduïx a 100.000 euros en el cas de beneficiaris que operen en el sector del transport per carretera.  
4. Les ajudes que es concedisquen a l'empara de la present orde no s'acumularan a cap ajuda pública corresponent als mateixos gastos subvencionables si la dita acumulació dóna lloc a una intensitat d'ajuda superior a l'establida per a la circumstàncies concretes de cada cas en un reglament d'exempció per categories o en una decisió adoptada per la Comissió.  
5. Per a assegurar el compliment de les condicions arreplegades en el punt anterior, s'exigirà als sol·licitants una declaració sobre totes les ajudes publiques que tinguen concedides o sol·licitades per a esta mateixa acció, així com de les ajudes de minimis rebudes durant els dos exercicis fiscals anteriors i durant l'exercici fiscal en curs.  
  
DISPOSICIONS FINALS  
  
Primera  
Es faculta el secretari autonòmic de Turisme i Comerç per a dictar les disposicions necessàries per al desplegament, l'eficàcia i execució de la present orde.  
  
Segona  
Les referències efectuades en la present orde a l'Institut Valencià d'Exportació, IVEX, SA, s'entendran realitzades a la direcció general competent en matèria d'internacionalització de l'Institut Valencià de Competitivitat Empresarial (IVACE) en els termes del Decret Llei 7/2012, de 19 d'octubre, del Consell, de Mesures de Reestructuració i Racionalització del Sector Públic Empresarial i Fundacional de la Generalitat , del Decret 4/2013, de 4 de gener, del Consell, pel qual s'aprova el Reglament d'Organització i Funcionament de l'Institut Valencià de Competitivitat Empresarial (IVACE).  
  
  
Tercera  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 15 de maig de 2013  
  
El conseller d'Economia, Indústria, Turisme i Ocupació,  
MÁXIMO BUCH TORRALVA